बसों के मनमाने किराए की रोकथाम पर ध्यान नहीं दे रहा विभाग, यात्री परेशाान
शहर और गांवों को जोड़ने वाली बसों में सफर करने वाले यात्री परेशान हैं। लंबी दूरी के दौरान उनसे निर्धारित दर से 20 से 30 रुपए अधिक वसूली की जा रही है, जिसके कारण वे दिक्कत झेल रहे हैं। उन्होंने इसकी शिकायत आरटीओ से की है, पर अधिकारी इसका जवाब नहीं दे रहे हैं, जिसके कारण यह हालात बने हैं।
19 फरवरी 2015 को छत्तीसगढ़ राजपत्र का प्रकाशन किया गया। इसमें साधारण बस सेवा के लिए पहले पांच किलोमीटर तक 5 रुपए और आगे प्रतिकिमी 75 पैसे किराए को निर्धारित किया गया है। जिले की सड़कों पर दौड़ने वाली बसों में अधिसूचना जारी होने के अधिक किराया वसूला जा रहा है। कोरबा से बिलासपुर, चांपा, कटघोरा, अंबिकापुर समेत अन्य रूटों पर प्रतिदिन दर्जनभर बस आवागमन करती हैं। इसके कारण इन बसों में यात्रा करने वाले लोग परेशान होते हैं। इस संबंध में कई यात्री जिला परिवहन अधिकारी के दफ्तर में शिकायत करने पहुंचते भी है, पर अधिकारी बस मालिकों तरफदारी करते हैं। बहाना यह कि चिल्हर की समस्या है, जिसके कारण उनकी बात को खारिज कर दिया जाता है। शहर से होकर रोजाना 300 से अधिक छोटी-बड़ी बसें गुजरती हैं। सर्वाधिक बस रायपुर दुर्ग व चिरमिरी अंबिकापुर रूट पर दौड़ रही हैं। अतिरिक्त किराया की समस्या इसी रूट पर ज्यादा है। इससे हलाकान मुसाफिरों ने कलेक्टर से शिकायत करने का मन बनाया है। ड्राइवर, कंडक्टर व बस में यात्रा कर रहे स्टाफ को ड्यूटी के दौरान खाकी वर्दी पहनने के निर्देश हैं जिनका बिल्कुल भी पालन नहीं किया जा रहा है, कहीं-कहीं तो बस ड्राइवर आधी दूरी के बाद बदल जाते हैं। उनकी जगह बस का स्टाफ या कंडक्टर खुद ड्राइविंग करने लगता है।
hin_Deva hin_Deva hin_Deva